title: Sklep Komisije (EU) 2015/667 z dne 4. februarja 2015 o državni pomoči SA.14551 (2013/C), ki jo je odobrila Francija, zaradi spremembe pogojev pomoči, dodeljenih zakupnikom ladij za čas v okviru sistema davka na tonažo (notificirano pod dokumentarno številko C(2015) 434) (Besedilo velja za EGP)

text:
               29.4.2015

               SL

               Uradni list Evropske unije

               L 110/15

         SKLEP KOMISIJE (EU) 2015/667
   z dne 4. februarja 2015
   o državni pomoči SA.14551 (2013/C), ki jo je odobrila Francija, zaradi spremembe pogojev pomoči, dodeljenih zakupnikom ladij za čas v okviru sistema davka na tonažo

         (notificirano pod dokumentarno številko C(2015) 434)

   (Besedilo v francoskem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
   ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
   po pozivu vsem zainteresiranim stranem, naj predložijo svoje pripombe v skladu z navedenima določbama (1), in ob upoštevanju teh pripomb,
   ob upoštevanju naslednjega:
   1.   POSTOPEK

               (1)

               Komisija je Francijo z dopisom z dne 6. novembra 2013 obvestila, da bo v zvezi s pomočmi, dodeljenimi zakupnikom ladij za čas v okviru sistema davka na tonažo, začela postopek iz člena 108(2) Pogodbe o delovanju Evropske unije (PDEU). Sklep Komisije o začetku postopka (v nadaljnjem besedilu: sklep o začetku postopka) je bil objavljen v Uradnem listu Evropske unije
                   (2). Komisija je zainteresirane strani pozvala, naj predložijo pripombe.

               (2)

               Francoski organi so pripombe in odgovore na vprašanja iz sklepa o začetku postopka predložili z dopisi z dne 28. aprila 2014, 14. maja 2014 in 28. novembra 2014. Sestanek s francoskimi organi je bil 20. oktobra 2014 v Bruslju.

               (3)

               Tretji strani (Armateurs de France in Združenje ladjarjev Evropske skupnosti – European Community Shipowners' Associations, ECSA) sta pripombe predložili v roku, ki je bil v ta namen določen v sklepu o začetku postopka. Komisija je pripombe z dopisom z dne 20. marca 2014 posredovala francoskim organom. Francija se je seznanila s pripombami tretjih strani z dopisom z dne 28. aprila 2014.

         2.   DEJANSKO STANJE

               (4)

               Francoski sistem davka na tonažo, kot ga je Komisija odobrila leta 2003 na podlagi smernic Skupnosti iz leta 1997 o državni pomoči za pomorski promet (v nadaljnjem besedilu: smernice iz leta 1997) (3), ni določal nobenih splošnih pogojev glede zastave, pod katero plujejo ladje iz flote, ki jo upravljajo ladjarji, upravičeni do tega sistema.

               (5)

               Nasprotno pa je za upravičenost do navedenega sistema za dejavnosti, ki so se izvajale z začasno zakupljenimi ladjami (4), veljala posebna omejitev v zvezi z deležem neto tonaže ladij, ki ne plujejo pod zastavo Skupnosti. V skladu z uvodno izjavo 35 Sklepa Komisije C(2003) 1476 final z dne 13. maja 2003 o odobritvi francoskega sistema davka na tonažo (5) so bile dejavnosti, ki so se izvajale z začasno zakupljenimi ladjami, ki niso plule pod zastavo države članice Evropske skupnosti, upravičene samo do 75 % neto tonaže flote, ki jo je upravljala družba. V uvodni izjavi 36 navedenega sklepa je bilo tudi izrecno določeno, da ta omejitev ne velja za ladje, ki plujejo pod zastavo države članice, saj se njihovo strateško in komercialno upravljanje nujno izvaja z ozemlja države članice.

               (6)

               Francija je po sprejetju smernic Skupnosti o državni pomoči za pomorski promet iz leta 2004 (v nadaljnjem besedilu: smernice iz leta 2004) (6) s spremembo zakona o financah za leto 2005 (zakon št. 2005-1720 z dne 30. decembra 2005) uvedla splošno pravilo glede države zastave in ukinila posebno pravilo, ki je veljalo za začasno zakupljene ladje.

               (7)

               Splošna struktura ukrepa je takole opisana v upravnem navodilu 4-H-3-08, objavljenem v Bulletin officiel des impôts (BOI) št. 41 z dne 11. aprila 2008:
               „S členom 47 spremembe zakona o financah za leto 2005 (zakon št. 2005-1720 z dne 30. decembra 2005) se je neobvezni sistem davka na tonažo, določen v členu 209-0 B splošnega davčnega zakonika, uskladil z novimi smernicami Skupnosti o državni pomoči za pomorski promet, ki so bile 17. januarja 2004 objavljene v Uradnem listu Evropske unije.
               Uporaba tega sistema je odslej pogojena s tem, da se ladjarske družbe, ki so se zanj odločile, zavežejo, da bodo med uporabo tega mehanizma ohranile ali povečale svojo floto, ki pluje pod zastavo države članice Evropske skupnosti. […]“

               (8)

               V zvezi z upravičenostjo začasno zakupljenih ladij je v upravnem navodilu 4-H-3-08 izrecno določeno:
               „[…] pogoj iz zadnjega pododstavka odstavka I člena 209-0 B [splošnega davčnega zakonika], v skladu s katerim so iz uporabe tega sistema izvzete začasno zakupljene ladje, ki plujejo pod zastavo države, ki ni članica Evropske skupnosti, če predstavljajo več kot 75 % neto tonaže upravljane flote, se črta.“ (7)

               „Začasno zakupljene trgovske ladje, ki plujejo pod zastavo države, ki ni članica Evropske skupnosti, so tako upravičene do sistema davka na tonažo, tudi če predstavljajo več kot 75 % neto tonaže flote, ki jo upravlja družba.
               Z drugimi besedami, za upravičene začasno zakupljene ladje, ki plujejo pod zastavo države, ki ni članica Evropske skupnosti, se sistem davka na tonažo uporablja brez omejitev, če je izpolnjena zgoraj opredeljena zaveza […].“
                (8)

         3.   RAZLOGI ZA ZAČETEK FORMALNEGA POSTOPKA PREISKAVE

               (9)

               Komisija je v sklepu o začetku postopka izrazila dvom o združljivosti spremembe sistema davka na tonažo, uvedene leta 2005, z notranjim trgom.

               (10)

               Menila je, da gre pri ukinitvi omejitve upravičenosti dejavnosti, ki se izvajajo z začasno zakupljenimi ladjami, ki ne plujejo pod zastavo države članice, za ukrep, s katerim se uvaja nova pomoč, kar pa ni v skladu s Sklepom Komisije C(2003) 1476 final o odobritvi francoskega sistema davka na tonažo in ker je Francija ni priglasila Komisiji.

               (11)

               Komisija je ugotovila, da je ohranitev omejitve upravičenosti dejavnosti, ki se izvajajo z začasno zakupljenimi ladjami, ki ne plujejo pod zastavo države članice, upravičena zaradi doseganja ciljev smernic iz let 1997 in 2004.

         4.   PRIPOMBE IN ZAVEZE FRANCIJE

               (12)

               Francoski organi so najprej potrdili, da je s členom 209-0 B splošnega davčnega zakonika (code général des impôts, v nadaljnjem besedilu: CGI) v različici, ki je izhajala iz člena 19 spremembe zakona o financah za leto 2002 (zakon št. 2002-1576 z dne 30. decembra 2002), uporaba sistema davka na tonažo pogojena z upoštevanjem najvišjega praga upravičenosti, tj. 75 % neto tonaže flote, ki jo upravlja družba, za začasno zakupljene ladje, ki ne plujejo pod zastavo ene od držav članic Evropske skupnosti (9). Komisija je ta delež potrdila v uvodni izjavi 35 sklepa C(2003) 1476 final (10).

               (13)

               V podrobnih podatkih, ki jih je zbrala francoska služba za davčno zakonodajo, je potrjeno upoštevanje deleža začasno zakupljenih ladij, ki ne plujejo pod zastavo Skupnosti, glede na skupno tonažo, ki jo upravlja družba, in sicer po posameznih družbah in posameznih letih od leta, v katerem so se odločile za sistem. V zbirnih preglednicah, poslanih Komisiji, so navedene ne samo vse družbe, ki so članice združenja francoskih ladjarjev (Armateurs de France) in so se odločile za sistem davka na tonažo (11), ampak tudi ladje ladjarskih družb, ki opravljajo javne storitve trajektnih povezav (12). Preostalih 15 % pripada družbam, ki se niso odločile za sistem davka na tonažo in niso članice združenj ladjarjev (v glavnem SNCM in CMN). Iz predloženih podatkov je razvidno, da ni od uvedbe davka na tonažo v letu 2003 do leta 2014 še noben upravičenec presegel zadevnega praga. Pred kratkim ugotovljena najvišja stopnja je 41 %, kar je precej pod pragom, odobrenim leta 2003.

               (14)

               V letu, zajetem z odločitvijo za sistem davka na tonažo, ta delež v nobeni od zadevnih družb ni presegel 75-odstotnega praga.

               (15)

               Poleg tega vsi trenutni upravičenci pod zastavo države članice Evropske unije ali države pogodbenice Sporazuma EGP (v nadaljnjem besedilu: evropska zastava) upravljajo najmanj 25-odstotni delež neto tonaže svoje flote. Ker je vsem upravičencem sistema naložena obveznost, da ohranijo ali povečajo svojo floto, ki pluje pod evropsko zastavo, začasno zakupljene ladje, ki ne plujejo pod evropsko zastavo, nikoli ne bodo mogle sestavljati več kot 75 % neto tonaže. Tako bodo vedno izpolnjevali pogoje iz sklepa C(2003) 1476 final.

               (16)

               Kljub temu so francoski organi v dopisih Komisiji priznali, da veljavna francoska zakonodaja ne določa pravnih obveznosti, s katerimi bi bilo zagotovljeno, da bodo družbe upravičenke, ki imajo ladje v začasnem zakupu, vedno dovolj prispevale k ciljem smernic iz leta 2004. Zlasti novi udeleženci nimajo posebnih obveznosti niti v zvezi z zastavo niti v zvezi z minimalnim deležem lastnih pomorskih dejavnosti.

               (17)

               Da bi ta položaj uredili, so se francoski organi zavezali, da bo od davčnega leta 2015 (13) odločitev za sistem davka na tonažo veljavna samo, če bo družba pod evropsko zastavo upravljala vsaj 25-odstotni delež neto tonaže svoje flote in če se bo zavezala, da bo v desetletnem obdobju veljavnosti odločitve ta delež ohranila ali povečala. Za združene davčne skupine se ta zaveza presoja glede na skupno neto tonažo družb iz davčne skupine.

         5.   PRIPOMBE TRETJIH STRANI

   5.1   Pripombe združenja Armateurs de France

               (18)

               Armateurs de France (AdF) je poklicno združenje, ki zastopa družbe za pomorski promet in storitve.

               (19)

               AdF opozarja, da je prvotni francoski sistem, ki ga je priglasila Francija, Komisija odobrila leta 2003 na podlagi smernic iz leta 1997.

               (20)

               Francoski sistem iz leta 2003 je določal, da so dejavnosti, ki se izvajajo z začasno zakupljenimi ladjami, ki plujejo pod zastavo tretje države, upravičene samo do 75 % neto tonaže flote. Z drugimi besedami, veljalo je, da delež časovno zakupljenih ladij, ki ne plujejo pod zastavo Skupnosti, ne sme preseči 75 % skupne tonaže, ki jo upravlja družba.

               (21)

               Leta 2004, po tem, ko je Francija priglasila sistem, so bile smernice iz leta 1997 nadomeščene in podrobneje določene. V smernicah iz leta 2004 so zlasti poudarjeni njihovi cilji, predvsem „spodbujanje vpisa ali ponovnega vpisa v registre držav članic“ oziroma „ohranjanje in izboljšanje pomorskega znanja ter zaščita in spodbujanje zaposlovanja za evropske pomorščake“.

               (22)

               Francija se je zaradi upoštevanja novih smernic odločila, da bo 75-odstotni prag zamenjala z novim merilom. S tem novim merilom, ki je določalo „ohranitev ali […] povečanje flote, ki pluje pod zastavo države članice“, sta se namreč bolje zagotavljala ohranitev in spodbujanje delovnih mest Skupnosti kot z omejitvijo za začasno zakupljene ladje, ki plujejo pod zastavo države, ki ni članica Skupnosti.

               (23)

               Ker je v francoskih predpisih zgolj povzeto besedilo smernic iz leta 2004, torej ni bilo mogoče posumiti o nezdružljivosti. Zato se opozarja na načeli pravne varnosti in legitimnega pričakovanja.

               (24)

               Glede na formalno preiskavo, ki je v postopku, so člani združenja Armateurs de France preverili, ali je bil 75-odstotni prag upoštevan že od samega začetka in skozi celotno obdobje od leta 2003.

               (25)

               To preverjanje je pokazalo, da delež časovno zakupljenih ladij, ki plujejo pod zastavo tretje države, po posameznem letu in posamezni družbi glede na skupno upravljano tonažo kljub spremembi francoskih predpisov ne presega prvotnega 75-odstotnega deleža, dovoljenega leta 2003. Obveznost ohranitve ali povečanja flote, ki pluje pod zastavo Skupnosti, je v praksi privedla do enakega rezultata kot predhodno merilo, zato jo je mogoče šteti za dovolj učinkovito samo po sebi.

               (26)

               Zdaj veljavna francoska merila, zlasti merilo „ohranitve ali […] povečanja flote, ki pluje pod zastavo države članice“, so popolnoma v skladu s cilji, določenimi s smernicami iz leta 2004.

         5.2   Pripombe Združenja ladjarjev Evropske skupnosti (ECSA)

               (27)

               ECSA najprej poudarja, da je časovni zakup eden od glavnih mehanizmov, ki so na voljo ladjarskim družbam. Z njim se lahko komercialno in operativno upravljanje ladje za dogovorjeno obdobje prenese na zakupnika, medtem ko lastništvo in drugi vidiki upravljanja ladje ostanejo v rokah njenega lastnika. Ladjarskim družbam torej zagotavlja določeno prilagodljivost, da se lahko optimalno odzivajo na potrebe svojih strank in tako utrjujejo svoj položaj na svetovni ravni. Prilagodljivost, ki jo omogoča časovni zakup, je evropskim ladjarskim družbam omogočila, da so dokaj hitro pridobile tržne deleže.

               (28)

               V pomorstvu so najpomembnejša delovna mesta na kopnem, ki so neposredno povezana s komercialnim in operativnim upravljanjem ladij, posredno pa z ohranjanjem ladjarskih družb in skrbjo za njihovo privlačnost za stranke. Evropski ladjarji so se v zadnjih desetletjih nedvomno lahko opirali na odlične operativne in upravljavske zmogljivosti. Začasni zakup ladij ne glede na njihovo zastavo države je torej omogočil razvoj in ohranitev delovnih mest in visoke usposobljenosti v evropskih ladjarskih družbah.

               (29)

               ECSA meni, da so bile spremembe, ki jih je Francija leta 2005 vpeljala v sistem davka na tonažo, v skladu s cilji, določenimi s smernicami iz leta 2004. Vztrajanje pri ponovni formalni uvedbi omejitve za začasno zakupljene ladje, ki ne plujejo pod zastavo države članice Unije, bi pomenilo, da bi evropske ladjarske družbe izgubile potrebno prilagodljivost za ustrezno in optimalno odzivanje na potrebe svojih strank ter krepitev svojega položaja na svetovnem trgu.

               (30)

               Če pa bi Komisija vztrajala pri tem, da imajo ladjarske družbe v lasti in upravljanju določen delež komercialnih ladij, da so lahko obdavčene z davkom na tonažo, bi morala Komisija po mnenju združenja ESCA evropskim ladjarskim družbam dovoliti, da v okviru sistemov davka na tonažo upravljajo do 10 ton nosilnosti (14) na zakupljeno ladjo za vsako tono nosilnosti ladje, ki jo imajo v lasti ali zakupu brez posadke. Za uporabo zgoraj navedenega deleža ne smejo veljati merila, kot je register Skupnosti.

               (31)

               Skratka, smernice Skupnosti bi morale ostati prilagodljiv okvir. Državam članicam bi morale omogočati, da v skladu s svojimi potrebami sprejmejo ustrezne ukrepe v korist svoje flote, če je zagotovljen prispevek k ciljem teh smernic. ECSA meni, da te cilje dosegajo tudi evropske ladjarske družbe, ki upravljajo ladje na podlagi časovnega zakupa, ne glede na to, ali njihove ladje plujejo pod zastavo države članice ali ne.

         6.   STALIŠČA FRANCIJE DO PRIPOMB ZAINTERESIRANIH STRANI

               (32)

               Francija se je seznanila s pripombami, ki sta jih tretji strani navedli v njeno korist.

         7.   OCENA UKREPOV

   7.1   Obstoj pomoči v smislu člena 107(1) PDEU

               (33)

               V sklepu C(2003) 1476 final je bil francoski sistem davka na tonažo priznan kot shema pomoči.

               (34)

               Razlogi, zaradi katerih je Komisija ugotovila, da je sistem davka na tonažo dejansko shema državne pomoči v smislu člena 107(1) PDEU, še naprej veljajo. Natančneje, sistem davka na tonažo je neobvezen sistem, ki odstopa od pravil za izračun davka od dohodka pravnih oseb, saj določenim družbam – ladjarskim družbam – daje gospodarsko prednost, povezano z znižano davčno osnovo, kar na splošno vodi do nižje obdavčitve njihovih prihodkov. Ladjarske družbe opravljajo dejavnost na trgih, na katerih je močna mednarodna konkurenca, tako da bi lahko prednosti, povezane z davkom na tonažo, povzročile izkrivljanje konkurence in vplivale na trgovino med državami pogodbenicami Sporazuma EGP.

               (35)

               Ukinitev omejitve v zvezi z upravičenostjo dejavnosti, ki se izvajajo z začasno zakupljenimi ladjami, ki ne plujejo pod zastavo države članice, je ukrep, ki pomeni novo pomoč, uvedeno brez predhodne priglasitve Komisiji, to pa je v nasprotju z določili člena 108(3) PDEU. Gre za novo pomoč, ker ni v skladu s Sklepom Komisije C(2003) 1476 final o odobritvi francoskega sistema davka na tonažo, Francija pa je ni priglasila Komisiji. V nasprotju s trditvami AdF (15) ukinitve te omejitve ni mogoče šteti za primeren ukrep na podlagi spremembe francoskega sistema davka na tonažo za njegovo uskladitev s smernicami iz leta 2004 (16), saj ta ukinitev ni združljiva s cilji smernic iz leta 2004, kot je pojasnjeno v točki 7.2 tega sklepa. Zato ukinitev omejitve v zvezi z upravičenostjo dejavnosti, ki se izvajajo z začasno zakupljenimi ladjami, ki ne plujejo pod zastavo države članice, ne more biti del obstoječe pomoči v smislu točke 13 smernic iz leta 2004 (17).

         7.2   Združljivost z notranjim trgom na podlagi člena 107(3) PDEU

               (36)

               Pogoji za uporabo člena 107(3)(c) PDEU na področju pomorskega prometa so bili pojasnjeni v smernicah iz leta 2004. Zato je treba združljivost ukrepa, ki je predmet tega sklepa, presojati na podlagi smernic iz leta 2004.

               (37)

               Smernice iz leta 2004 prav tako kot tiste iz leta 1997 ne določajo izrecne omejitve za vključitev časovno zakupljenih ladij v sisteme davka na tonažo. Vendar je Komisija v prejšnjih sklepih (18) vseeno menila, da morajo zakupniki ladij za čas, ko uporabljajo sistem davka na tonažo, prispevati bodisi k cilju vpisa v registre držav članic bodisi k cilju ohranjanja pomorskega znanja z zagotavljanjem navtičnega upravljanja določenega deleža svoje flote. Nobena družba namreč ne sme biti upravičena do sistema davka na tonažo, ne da bi prispevala h ključnima ciljema smernic iz leta 2004.

               (38)

               Komisija ob upoštevanju statističnih podatkov, ki so jih predložili francoski organi, meni, da so kljub dejstvu, da so bile omejitve za začasno zakupljene ladje leta 2005 ukinjene, upravičenci francoskega sistema davka na tonažo zadostno prispevali k zgoraj navedenima ciljema, saj delež začasno zakupljenih ladij, ki ne plujejo pod zastavo Skupnosti, ne presega 41 % skupne tonaže, ki jo upravljajo družbe upravičenke. To je bilo zagotovljeno bodisi z velikim deležem ladij, ki so plule pod evropsko zastavo, bodisi z navtičnim upravljanjem določenega deleža flote (ali celo s kombinacijo obeh dejavnikov).

               (39)

               Poleg tega Komisija ugotavlja, da po navedbah francoskih organov vsi sedanji upravičenci upravljajo pod evropsko zastavo vsaj 25-odstotni delež neto tonaže svoje flote. Ugotavlja tudi, da dobro delovanje francoskega pomorstva v smislu uporabe evropske zastave potrjujejo tudi zunanje študije, na primer študija z naslovom „The economic value of the EU shipping industry“, ki jo je Oxford Economics objavil leta 2014. Iz nje je razvidno, da delež tonaže pod francosko zastavo precej presega 25 % upravljane tonaže (19). Ker je vsem upravičencem sistema naložena obveznost, da ohranijo ali povečajo svojo floto, ki pluje pod evropsko zastavo, ni mogoče, da bi več kot 75 % neto tonaže njihove flote sestavljale začasno zakupljene ladje, ki ne plujejo pod evropsko zastavo.

               (40)

               Komisija mora kljub temu ugotoviti, da veljavna francoska zakonodaja ne določa pravnih obveznosti za zagotovitev, da bodo družbe upravičenke, ki začasno zakupijo ladje, vedno zadostno prispevale k ciljem smernic iz leta 2004. Zlasti za nove udeležence ni posebnih obveznosti niti v zvezi z zastavo niti v zvezi z lastnim navtičnim upravljanjem.

               (41)

               Komisija na podlagi tega sklepa, da veljavna francoska zakonodaja ne vsebuje potrebnih jamstev in je torej ni mogoče šteti za združljivo s smernicami iz leta 2004.

               (42)

               Komisija se v okviru tega seznanja z zavezo Francije, da bo položaj rešila tako, da bo kot pogoj za izbiro sistema pavšalnega davka uvedla obveznost, da družba upravlja vsaj minimalni delež ladij pod evropsko zastavo. Ta delež bo od davčnega leta 2015 znašal 25 % neto tonaže flote in ga bo treba upoštevati skozi celotno desetletno obdobje, zajeto z odločitvijo za davek na tonažo.

               (43)

               Ta pogoj je enako strog kot pogoj iz prvotnega sklepa C(2003) 1476 final o odobritvi francoskega sistema davka na tonažo. Ob upoštevanju ciljev smernic iz leta 2004, zlasti potrebe po tem, da upravičenci prispevajo bodisi k cilju vpisa v registre držav članic bodisi k cilju ohranjanja pomorskega znanja z zagotavljanjem navtičnega upravljanja določenega deleža svoje flote, Komisija meni, da je zaveza Francije ustrezna. Na podlagi te zaveze bodo namreč novi udeleženci v sistemu davka na tonažo prispevali tudi k cilju vpisa v registre držav članic.

         7.3   Sklepne ugotovitve

               (44)

               Komisija ugotavlja, da je Francija leta 2005 s kršitvijo člena 108(3) PDEU nezakonito spremenila francosko zakonodajo o davku na tonažo v zvezi s časovno zakupljenimi ladjami.

               (45)

               Ta sprememba ni združljiva s PDEU, ker ne zagotavlja, da bodo novi udeleženci v sistemu davka na tonažo zadosti prispevali k ciljem smernic iz leta 2004, saj zanje ne velja zakonska obveznost niti v smislu zastave flote niti v smislu minimalnega deleža lastnih pomorskih dejavnosti.

               (46)

               V skladu z dogovori s francoskimi organi je treba obstoječa formalna pravila prilagoditi in tako zagotoviti, da se bodo v prihodnje za sistem davka na tonažo lahko odločale samo družbe, katerih je vsaj 25 % neto tonaže pod evropsko zastavo. Tako bodo upravičenci sistema davka na tonažo prispevali k ciljem smernic iz leta 2004, tudi če bo njihova celotna flota začasno zakupljena.

               (47)

               Ker vsi sedanji upravičenci že upoštevajo navedeni prag in jim je že naložena obveznost ohranitve ali povečanja deleža njihove flote, ki pluje pod evropsko zastavo, ni treba zahtevati vračila pomoči –

         SPREJELA NASLEDNJI SKLEP:
   Člen 1
   Sprememba sistema davka na tonažo, ki jo je Francija nezakonito uvedla leta 2005 in s tem kršila člen 108(3) Pogodbe o delovanju Evropske unije, je nezdružljiva z notranjim trgom, kar zadeva pravila, ki veljajo za začasno zakupljene ladje.
   Člen 2
   Francija spremeni zakonodajo, ki velja za sistem davka na tonažo z veljavnostjo od davčnega leta 2015 v skladu z zavezo, ki jo je sprejela, in sicer da morajo imeti tisti upravičenci sistema davka na tonažo, ki se odločijo za navedeni sistem, najmanj 25 % svoje flote pod zastavo države članice Unije ali države pogodbenice Sporazuma EGP, ta delež pa morajo v prihodnje ohraniti ali povečati.
   Člen 3
   Francija Komisijo obvesti o sprejetju zakonodajnih sprememb iz člena 2.
   Člen 4
   Ta sklep je naslovljen na Francosko republiko.

      V Bruslju, 4. februarja 2015

            Za Komisijo

         Margrethe VESTAGER

            Članica Komisije

      (1)  UL C 380, 28.12.2013, str. 29.

      (2)  Glej opombo 1.

      (3)  UL C 205, 5.7.1997, str. 5.

      (4)  Časovni zakup (angleško „time charter“) je opredeljen kot pogodba, s katero zakupodajalec da zakupniku proti plačilu zakupnine na razpolago z vso opremo in posadko opremljeno ladjo za čas, opredeljen v pogodbi o zakupu ladje. Zakupnik ladje zagotavlja komercialno upravljanje, medtem ko zakupodajalec obdrži navtično upravljanje.

      (5)  Sklep Komisije z dne 13. maja 2003 v zvezi z državno pomočjo št. 737/02 o francoskem sistemu davka na tonažo za ladjarske družbe (UL C 38, 12.2.2004, str. 5).

      (6)  UL C 13, 17.1.2004, str. 3. Glej sedmi pododstavek točke 3.1.

      (7)  Četrti odstavek točke1 upravnega navodila 4-H-3-08.

      (8)  Drugi in tretji odstavek točke 22 upravnega navodila 4-H-3-08. „Zgoraj opredeljena zaveza“ pomeni zavezo ladjarskih družb, da bodo med uporabo tega mehanizma ohranile ali povečale svojo floto, ki pluje pod zastavo države članice Evropske skupnosti.

      (9)  Tretji pododstavek odstavka I člena 209-0 B zakonika CGI podrobno določa, da „[z]ačasno zakupljene ladje, ki ne plujejo pod zastavo ene od držav članic Evropske skupnosti, niso upravičene do uporabe tega sistema, če predstavljajo več kot 75 % neto tonaže flote, ki jo upravlja družba.“

      (10)  Uvodna izjava 35 sklepa C(2003) 1476 final: „Tako so lahko dejavnosti, ki se izvajajo s časovno zakupljenimi ladjami, ki ne plujejo pod zastavo ene od držav članic Evropske skupnosti, upravičene do uporabe sistema pavšalnega davka na tonažo samo, če predstavljajo največ 75 % neto tonaže flote, ki jo upravlja družba.“

      (11)  Člani združenja Armateurs de France predstavljajo 80 % tonaže, ki jo upravljajo francoski ladjarji.

      (12)  Te predstavljajo 5 % skupne tonaže francoskih ladjarjev.

      (13)  Francoski sistem davka na tonažo, določen v členu 209-0 В splošnega davčnega zakonika, je bil spremenjen s členom 75 druge spremembe zakona o financah za leto 2014 (zakon št. 2014-1655 z dne 29. decembra 2014). Novi pogoj se bo za družbe, ki se bodo odločile za uporabo sistema v okviru zaključenega poslovnega leta, uporabljal od 27. novembra 2014.

      (14)  Bruto nosilnost v tonah.

      (15)  Glej uvodne izjave 21 do 23 tega sklepa.

      (16)  Glej točko 13 smernic iz leta 2004.

      (17)  V nasprotju z merilom „ohranitve ali […] povečanja flote, ki pluje pod zastavo države članice,“ ki se je uveljavilo za uskladitev s smernicami iz leta 2004.

      (18)  Glej na primer prvotni sklep C(2003) 1476 final in Odločbo Komisije 2009/626/ES z dne 25. februarja 2009 o shemi pomoči C 2/08 (ex N 572/07) o spremembi irskega sistema davka na tonažo (UL L 228, 1.9.2009, str. 20). Glej tudi sklep o začetku postopka, točke 24 do 26.

      (19)  Glej na primer grafa 2.3d in 2.4b študije (http://www.oxfordeconomics.com/my-oxford/projects/272456).


title: Sklep Evropske centralne banke z dne 22. aprila 2004 o spremembah Sklepa ECB/2001/15 z dne 6. decembra 2001 o izdajanju evro bankovcev (ECB/2004/9)

text:
               9.6.2004

               SL

               Uradni list Evropske unije

               L 205/17

      SKLEP EVROPSKE CENTRALNE BANKE

   z dne 22. aprila 2004
   o spremembah Sklepa ECB/2001/15 z dne 6. decembra 2001 o izdajanju evro bankovcev
   (ECB/2004/9)
   (2004/560/ES)
   SVET EVROPSKE CENTRALNE BANKE JE –
   ob upoštevanju Pogodbe o ustanovitvi Evropske skupnosti in zlasti člena 106(1) Pogodbe ter Statuta Evropskega sistema centralnih bank in Evropske centralne banke ter zlasti člena 16 Statuta,
   ob upoštevanju Sklepa ECB/2001/15 z dne 6. decembra 2001 o izdajanju evro bankovcev (1),
   ob upoštevanju naslednjega:

               (1)

               Glede na pristop Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji ter glede na to, da bodo njihove nacionalne centralne banke 1. maja 2004 postale del Evropskega sistema centralnih bank (ESCB), Sklep ECB/2004/5 z dne 22. aprila 2004 o odstotnih deležih nacionalnih centralnih bank v ključu za vpis kapitala Evropske centralne banke (2) določa z veljavnostjo od 1. maja 2004 nove ponderje, ki so določeni za nacionalne centralne banke (NCB) v ključu za vpis kapitala Evropske centralne banke (ECB).

               (2)

               Člen 1(d) Sklepa ECB/2001/15 opredeljuje „ključ za razdelitev bankovcev“ s sklicevanjem na Prilogo k Sklepu ECB/2001/15, ki podrobneje določa ključ, ki se uporablja od 1. januarja 2004. Sklep ECB/2001/15 je treba ustrezno spremeniti, da se določi ključ za razdelitev bankovcev, ki se bo uporabljal po 1. maju 2004 –

         SKLENIL:
   Člen 1
   Spremembe Sklepa ECB/2001/15
   Sklep ECB/2001/15 se spremeni, kot sledi:

               (1)

               Zadnji stavek člena 1(d) se nadomesti z naslednjim:
               „Priloga k temu sklepu podrobneje določa ključ za razdelitev bankovcev, ki se uporablja od 1. maja 2004.“

               (2)

               Priloga k Sklepu ECB/2001/15 se nadomesti z besedilom priloge k temu sklepu.

         Člen 2
   Končna določba
   Ta sklep začne veljati 1. maja 2004.

      V Frankfurtu na Majni, 22. aprila 2004

            Predsednik ECB

         Jean-Claude TRICHET

      (1)  UL L 337, 20.12.2001, str. 52. Sklep, kakor je bil spremenjen s Sklepom ECB/2003/23 (UL L 9, 15.1.2004, str. 40).

      (2)  Glej stran 5 tega Uradnega lista.


title: 2008/531/ES: Sklep Evropskega parlamenta z dne 24. aprila 2007 o razrešnici glede izvrševanja proračuna Evropske agencije za varnost hrane za proračunsko leto 2005

text:
               15.7.2008

               SL

               Uradni list Evropske unije

               L 187/163

         SKLEP EVROPSKEGA PARLAMENTA
   z dne 24. aprila 2007
   o razrešnici glede izvrševanja proračuna Evropske agencije za varnost hrane za proračunsko leto 2005
   (2008/531/ES)
   EVROPSKI PARLAMENT,
   ob upoštevanju letnega zaključnega računa Evropske agencije za varnost hrane za proračunsko leto 2005 (1),
   ob upoštevanju poročila Računskega sodišča o letnem zaključnem računu Evropske agencije za varnost hrane za proračunsko leto 2005 z odgovori Agencije (2),
   ob upoštevanju priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe o ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun evropskih skupnosti (3), in zlasti člena 185 Uredbe,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (4), in zlasti člena 44 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0112/2007),

               1.

               podeli izvršnemu direktorju Evropske agencije za varnost hrane razrešnico glede izvrševanja proračuna Agencije za proračunsko leto 2005;

               2.

               navaja pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje izvršnemu direktorju Evropske agencije za varnost hrane, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Harald RØMER

      (1)  UL C 266, 31.10.2006, str. 22.

      (2)  UL C 312, 19.12.2006, str. 42.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 31, 1.2.2002, str. 1. Uredba, kakor je bila nazadnje spremenjena z Uredbo Komisije (ES) št. 575/2006 (UL L 100, 8.4.2006, str. 3).

      (5)  UL L 357, 31.12.2002, str. 72.
    ---documentbreak---

               15.7.2008

               SL

               Uradni list Evropske unije

               L 187/164

         RESOLUCIJA EVROPSKEGA PARLAMENTA
   z dne 24. aprila 2007
   s pripombami, ki so sestavni del sklepa o razrešnici glede izvrševanja proračuna Evropske agencije za varnost hrane za proračunsko leto 2005
   EVROPSKI PARLAMENT,
   ob upoštevanju letnega zaključnega računa Evropske agencije za varnost hrane za proračunsko leto 2005 (1),
   ob upoštevanju poročila Računskega sodišča o letnem zaključnem računu Evropske agencije za varnost hrane za proračunsko leto 2005 z odgovori Agencije (2),
   ob upoštevanju priporočila Sveta z dne 27. februarja 2007 (5711/2007 – C6-0080/2007),
   ob upoštevanju Pogodbe o ES in zlasti člena 276 Pogodbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun evropskih skupnosti (3), in zlasti člena 185 Uredbe,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtev živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (4), in zlasti člena 44 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (5) in zlasti člena 94 Uredbe,
   ob upoštevanju člena 71 in Priloge V svojega Poslovnika,
   ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A6-0112/2007),

               A.

               ker je Računsko sodišče navedlo, da je pridobilo razumno zagotovilo, da je bil letni zaključni račun za proračunsko leto, ki se je končalo 31. decembra 2005, zanesljiv ter da so bili z njim povezani poslovni dogodki, ob upoštevanju pridržka, zakoniti in pravilni,

               B.

               ker je 27. aprila 2006 Parlament direktorju podelil razrešnico glede izvajanja proračuna Agencije za proračunsko leto 2004 (6) in v resoluciji, ki spremlja sklep Parlamenta o razrešnici, med drugim

                           —

                           z razočaranjem ugotavlja, da je Računsko sodišče ponovno odkrilo nepravilnosti pri zaposlovanju, in zahteva, da Agencija zagotovi preglednejšo uporabo pravil v zvezi z izbirnimi postopki,

                           —

                           je zaskrbljen zaradi nepravilnosti, ki jih je Računsko sodišče odkrilo pri sklepanju pogodb;

         Splošne točke v zvezi z večino agencij EU, za katere je potrebna posebna razrešnica

               1.

               meni, da vse številnejše agencije Skupnosti in dejavnosti nekaterih izmed njih niso del splošnega političnega okvira ter da naloge nekaterih agencij ne zrcalijo pravih potreb Unije oziroma ne izpolnjujejo pričakovanj državljanov, ter prav tako ugotavlja, da agencije v splošnem nimajo vedno dobrega ugleda;

               2.

               zato poziva Komisijo, naj določi splošen politični okvir za ustanavljanje novih agencij Skupnosti ter da pred ustanovitvijo vsake agencije pripravi analizo stroškov in koristi, pri čemer naj se prepreči podvajanje dejavnosti med agencijami ali prekrivanje s pristojnostmi drugih evropskih organizacij;

               3.

               poziva Računsko sodišče, naj predloži mnenje o analizi stroškov in koristi, preden Parlament sprejme svojo odločitev;

               4.

               poziva Komisijo, naj vsakih pet let pripravi študijo o dodani vrednosti za vse agencije; poziva vse zadevne institucije, naj v primeru negativne ocene o dodani vrednosti sprejmejo potrebne ukrepe, da spremenijo mandat zadevne agencije ali jo zaprejo;

               5.

               ob upoštevanju naraščajočega števila regulativnih agencij obžaluje, da pogajanja o osnutku medinstitucionalnega sporazuma o delovanju teh agencij še niso končana, ter poziva pristojne službe Komisije, naj skupaj z Računskim sodiščem storijo vse potrebno, da bo ta sporazum sklenjen;

               6.

               ugotavlja, da odgovornost Komisije za izvrševanje proračuna zahteva tesnejšo povezavo med agencijami in Komisijo; poziva Komisijo in Svet, naj sprejmeta potrebne ukrepe, da se Komisiji do 31. decembra 2007 podeli pravica, da v nadzornih organih regulativnih agencij z manjšino glasov prepreči sprejetje odločitev, in naj to možnost predvidita pri vseh na novo ustanovljenih agencijah;

               7.

               poziva Računsko sodišče, naj v letno poročilo vključi dodatno poglavje o agencijah, katerim se podeli razrešnica na podlagi zaključnega računa Komisije, da bo njihova uporaba sredstev EU preglednejša;

               8.

               potrjuje načelo, v skladu s katerim Parlament odloča o razrešnicah za vse agencije Skupnosti, subvencionirane ali ne, tudi če je organ, pristojen za razrešnico, določen v njihovih ustanovnih besedilih;

               9.

               poziva Računsko sodišče, da opravi revizijo poslovanja vseh agencij in o tem poroča ustreznim odborom Parlamenta, vključno z Odborom za proračunski nadzor;

               10.

               ugotavlja, da število agencij nenehno narašča in da je zaradi politične odgovornosti Komisije za njihovo delovanje, ki je presega zgolj logistično podporo, potreba po oblikovanju skupnega pristopa generalnih direktoratov Komisije, pristojnih za ustanavljanje in spremljanje agencij, še večja; meni, da bi bila struktura, podobna tisti, ki so jo oblikovale agencije za usklajevanje med zadevnimi generalnimi direktorati, pragmatičen način za oblikovanje skupnega pristopa Komisije do zadev, povezanih z agencijami;

               11.

               poziva Komisijo, da izboljša upravno in tehnično podporo agencijam, ob upoštevanju čedalje bolj zapletenih upravnih pravil in tehničnih težav Skupnosti;

               12.

               ugotavlja, da v vseh agencijah Skupnosti manjka disciplinski organ, in poziva Komisijo, naj sprejme potrebne ukrepe za hitro vzpostavitev takšnega mehanizma;

               13.

               odobrava znatne izboljšave pri usklajevanju med agencijami, kar jim omogoča reševanje ponavljajočih se težav ter prispeva k učinkovitejšemu sodelovanju s Komisijo in Parlamentom;

               14.

               meni, da je skupna podporna služba, namenjena usklajevanju računalniških sistemov za finančno upravljanje s sistemi Komisije, ki so jo vzpostavile nekatere agencije, koristen ukrep, ki ga je treba nadgraditi in razširiti;

               15.

               poziva agencije, da izboljšajo sodelovanje in primerjalno analizo z udeleženci na ustreznem področju; spodbuja Komisijo, naj sprejme vse ukrepe, ki se ji zdijo potrebni, da bi pomagala agencijam izboljšati njihov ugled in povečati prepoznavnost njihovih dejavnosti;

               16.

               poziva Komisijo, naj pripravi predlog za uskladitev oblike letnega poročanja agencij, kar bo omogočilo razvoj kazalnikov uspešnosti, namenjenih primerjavi njihove učinkovitosti;

               17.

               poziva agencije, da na začetku vsakega leta predstavijo kazalnike uspešnosti, na podlagi katerih bo mogoče oceniti njihovo poslovanje;

               18.

               poziva vse agencije, da pogosteje uporabljajo cilje SMART, s čimer bodo prispevale k stvarnejšemu načrtovanju in uresničevanju ciljev;

               19.

               se strinja z Računskim sodiščem, da je tudi Komisija odgovorna za (finančno) upravljanje agencij; zato Komisijo poziva, naj spremlja ter po potrebi usmerja in sodeluje pri upravljanju različnih agencij, zlasti kar zadeva ustrezno izvedbo postopkov javnih razpisov, preglednost postopkov zaposlovanja, dobro finančno poslovodenje (neporabljena sredstva in preveč predvidenih proračunskih sredstev) in – kar je najpomembnejše – ustrezno izvajanje pravil o sistemu notranjega nadzora;

               20.

               meni, da bi morali biti prispevki agencij v njihovih delovnih programih izraženi kot operativni in izmerljivi ter da je treba ustrezno upoštevati standarde notranjega nadzora Komisije;

         Posebne točke

               21.

               ugotavlja, da je bilo proračunsko leto 2005 zaznamovano z nezadostnim izvrševanjem proračuna, saj je bilo porabljenih le 80 % sredstev za prevzem obveznosti in plačila; meni, da si mora Agencija resno prizadevati za boljšo porabo sredstev, ki so ji bila dodeljena zato, da bi dosegla svoje cilje;

               22.

               zelo obžaluje, da Agencija ni upoštevala predlaganih sprememb kadrovskega načrta in da je za 19 delovnih mest znova vzpostavila razrede iz predloga proračuna, ne da bi obvestila Parlament;

               23.

               ugotavlja, da upravljanje na podlagi dejavnosti ni bilo vzpostavljeno, čeprav je predvideno v finančni uredbi, ki velja za Agencijo, v skladu z ureditvijo za splošni proračun, s čimer naj bi izboljšali spremljanje uspešnosti;

               24.

               obžaluje, da Agencija ni opravila analize tveganja ali uradno določila sistemov in postopkov notranje kontrole, ki jih uporablja, ter jo poziva, naj to stori čim prej;

               25.

               ugotavlja, da je Agencija pri zaposlovanju zavrnila kandidate na podlagi meril, ki niso bila določena v razpisih za prosto delovno mesto, in poleg tega ni upoštevala predpisov o razredih članov izbirne komisije za delovna mesta, ki jih je bilo treba zapolniti; vztraja pri dosledni uporabi ustreznih meril in učinkovitem preverjanju pristnosti dokumentov, ki jih predložijo kandidati ob prijavi;

               26.

               ugotavlja, da je imela Agencija težave pri zaposlovanju visoko kvalificiranih znanstvenih delavcev v Parmi;

               27.

               obžaluje, da so bile pri revizijah postopkov za dodelitev in sklenitev pogodb odkrite številne nepravilnosti; poziva Agencijo, da nujno okrepi sistem notranje kontrole;

               28.

               ugotavlja, da zgradbe za stalno namestitev Agencije še vedno niso na voljo ter da je zato morala najeti in opremiti začasne prostore (stroški v letu 2005: približno 3 500 000 EUR); poziva Agencijo, da skupaj s Komisijo in nacionalnimi organi to stanje uredi, zlasti kar zadeva morebitno finančno nadomestilo.

      (1)  UL C 266, 31.10.2006, str. 22.

      (2)  UL C 312, 19.12.2006, str. 42.

      (3)  UL L 248, 16.9.2002, str. 1. Uredba, kakor je bila spremenjena z Uredbo (ES, Euratom) št. 1995/2006 (UL L 390, 30.12.2006, str. 1).

      (4)  UL L 31, 1.2.2002, str. 1. Uredba, kakor je bila nazadnje spremenjena z Uredbo Komisije (ES) št. 575/2006 (UL L 100, 8.4.2006, str. 3).

      (5)  UL L 357, 31.12.2002, str. 72.

      (6)  UL L 340, 6.12.2006, str. 134.


title: 2012/428/EU: Sklep Sveta z dne 23. julija 2012 o podpisu Sporazuma med Evropsko unijo in Ukrajino o spremembi Sporazuma med Evropsko skupnostjo in Ukrajino o poenostavitvi izdajanja vizumov v imenu Evropske unije

text:
               26.7.2012

               SL

               Uradni list Evropske unije

               L 199/1

         SKLEP SVETA
   z dne 23. julija 2012
   o podpisu Sporazuma med Evropsko unijo in Ukrajino o spremembi Sporazuma med Evropsko skupnostjo in Ukrajino o poenostavitvi izdajanja vizumov v imenu Evropske unije
   (2012/428/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti točke (a) člena 77(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum med Evropsko skupnostjo in Ukrajino o poenostavitvi izdajanja vizumov (1) je začel veljati 1. januarja 2008.

               (2)

               Svet je 11. aprila 2011 Komisijo pooblastil, da začne pogajanja z Ukrajino o spremembah navedenega sporazuma med Evropsko skupnostjo in Ukrajino o poenostavitvi izdajanja vizumov. Pogajanja so bila februarja 2012 uspešno končana s parafiranjem Sporazuma med Evropsko unijo in Ukrajino o spremembi Sporazuma med Evropsko skupnostjo in Ukrajino o poenostavitvi izdajanja vizumov (v nadaljnjem besedilu: Sporazum).

               (3)

               Sporazum bi bilo treba podpisati, s pridržkom njegove sklenitve.

               (4)

               Ta sklep predstavlja razvoj določb schengenskega pravnega reda, pri katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (2); Združeno kraljestvo torej ne sodeluje pri sprejetju tega akta, ki zato zanj ni zavezujoč in se v njem ne uporablja.

               (5)

               Ta sklep predstavlja razvoj določb schengenskega pravnega reda, pri katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (3); Irska torej ne sodeluje pri sprejetju tega akta, ki zato zanjo ni zavezujoč in se v njej ne uporablja.

               (6)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Ukrajino o spremembi Sporazuma med Evropsko skupnostjo in Ukrajino o poenostavitvi izdajanja vizumov se odobri v imenu Unije, s pridržkom sklenitve navedenega sporazuma (4).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 23. julija 2012

            Za Svet

            Predsednica

         C. ASHTON

      (1)  UL L 332, 18.12.2007, str. 68.

      (2)  UL L 131, 1.6.2000, str. 43.

      (3)  UL L 64, 7.3.2002, str. 20.

      (4)  Besedilo Sporazuma se objavi skupaj s sklepom o sklenitvi sporazuma.


title: 2006/210/ES: Sklep Komisije z dne  28. februarja 2006  o ustanovitvi skupine nacionalnih strokovnjakov za oblikovanje predpisov na visoki ravni

text:
               15.3.2006

               SL

               Uradni list Evropske unije

               L 76/3

      SKLEP KOMISIJE

   z dne 28. februarja 2006
   o ustanovitvi skupine nacionalnih strokovnjakov za oblikovanje predpisov na visoki ravni
   (2006/210/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Komisija je 16. marca 2005 sprejela sporočilo z naslovom Bolje oblikovani predpisi za rast in delovna mesta v Evropski uniji
                   (1), v katerem je napovedala, da bo v letu 2005 ustanovila skupino nacionalnih strokovnjakov za oblikovanje predpisov, da bi pospešila razvoj bolje oblikovanih ukrepov na nacionalni ravni in ravni EU.

               (2)

               Ta skupina strokovnjakov svetuje Komisiji pri splošnih vprašanjih v zvezi z boljšim oblikovanjem predpisov, ne more pa podati svojega stališča glede pobud ali projektov v zvezi z oblikovanjem konkretnih zakonodajnih predlogov.

               (3)

               To skupino sestavljajo nacionalni strokovnjaki na visoki ravni, ki jih imenuje Komisija na podlagi predlogov držav članic; zasedanjem pa lahko kot opazovalke prisostvujejo tudi države pristopnice.

               (4)

               Zato je treba ustanoviti skupino nacionalnih strokovnjakov za oblikovanje predpisov na visoki ravni ter natančneje določiti njene naloge in sestavo –

         SKLENILA:
   Člen 1
   Komisija ustanovi skupino strokovnjakov z nazivom „Skupina nacionalnih strokovnjakov za oblikovanje predpisov na visoki ravni“, v nadaljevanju „skupina“.
   Člen 2
   Naloge
   Komisija se lahko s skupino posvetuje glede vseh vprašanj v zvezi z bolje oblikovanimi predpisi in razvojem s tem povezanih ukrepov na nacionalni ravni in na ravni EU.
   Naloge skupine so:

               —

               zagotavljati učinkovito povezovanje med Komisijo in ključnimi vladnimi organi, da bi Komisiji pomagali pri izboljševanju zakonodajnega okolja za podjetja, industrijo, potrošnike, socialne partnerje in vse državljane,

               —

               prispevati k širjenju najboljših praks, ki so bile na področju bolje oblikovanih predpisov v EU razvite na nacionalni ravni in ravni EU,

               —

               okrepiti sodelovanje med Komisijo in državami članicami v zvezi z izvajanjem bolje oblikovanih predpisov na nacionalni ravni; zlasti pa skupaj preučiti način prenosa zakonodaje EU v zakonodaje držav članic in njihovo izvajanje (npr. uvedba dodatnih zahtev ali postopkov v obdobju prenosa),

               —

               prispevati k razvoju usklajenega sklopa skupnih kazalnikov za spremljanje napredka glede kakovosti zakonodajnega okolja na ravni EU in na ravni samih držav članic kot osnova za primerjavo v okviru njihovih nacionalnih lizbonskih programov,

               —

               svetovati Komisiji glede boljšega oblikovanja predpisov, zlasti: poenostavitve; ocene gospodarskih, socialnih in okoljskih vplivov, vključno z upravnimi stroški; posvetovanj; in številnih možnih vrst predpisov.

         Člen 3
   Sestava – imenovanje
   1.   Komisija pooblasti generalnega sekretarja Komisije, da na podlagi predlogov držav članic imenuje člane skupine.
   2.   Vsaka država članica ima v skupini po enega predstavnika, le v izjemnih primerih (2) dva. Dodatne člane lahko generalni sekretar Komisije imenuje na predlog države članice, odsotne ali zadržane člane pa avtomatično zamenja.
   3.   Uporabljajo se naslednje določbe:

               —

               člani skupine morajo biti strokovnjaki na visoki ravni, z izkušnjami na zadevnem področju ter obenem predstavniki javnih organov,

               —

               člani so imenovani za obdobje enega leta, ki ga je možno podaljšati. Svoje dolžnosti opravljajo, dokler niso zamenjani ali se jim izteče mandat,

               —

               člani, ki ne morejo več učinkovito prispevati k delu skupine, ki dajo odpoved ali ne spoštujejo pogojev iz prve ali druge alinee tega člena ali člena 287 Pogodbe o ustanovitvi Evropske skupnosti, so lahko za čas do izteka mandata zamenjani,

               —

               imena članov se objavijo na spletni strani Komisije.

         Člen 4
   Postopek
   1.   Skupini predseduje Komisija.
   2.   V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina; podskupine se razpustijo takoj, ko so te naloge opravljene.
   3.   Predsednik lahko, po potrebi ali če oceni, da bi bilo koristno, v skladu s temo na dnevnem redu na zasedanje skupine ali podskupine, povabi strokovnjake s strokovnim znanjem, opazovalce, vključno s predstavniki držav pristopnic (3).
   4.   Informacije, dobljene v okviru sodelovanja pri delu skupine ali podskupine, se ne smejo razkriti, če Komisija zahteva zaupnost.
   5.   Skupina in njene podskupine se običajno sestajajo na lokacijah, kjer ima Komisija svoje prostore, in sicer v skladu s postopki in časovnim razporedom, ki jih določi Komisija. Sekretariat zagotovi Komisija.
   6.   Skupina sprejme svoj poslovnik na podlagi standardnega poslovnika, ki ga je sprejela Komisija (4).
   7.   Komisija bo skupini in podskupinam, ustanovljenim v skladu s členom 4(2) tega sklepa, zagotavljala tajniške storitve.
   8.   Službe Komisije lahko na spletu v delovnem jeziku skupine objavijo vsakršen povzetek, sklep, del sklepa ali delovni dokument skupine. Delovni dokumenti bodo objavljeni v skladu z razpoložljivostjo različnih jezikovnih različic.
   Člen 5
   Sejnina
   Komisija bo članom, strokovnjakom in opazovalcem povrnila potne stroške in stroške bivanja v povezavi z dejavnostmi skupin in v skladu z internimi pravili Komisije za povračila stroškov zunanjim strokovnjakom. Komisija bo stroške povrnila enemu članu na državo članico skupine nacionalnih strokovnjakov za oblikovanje predpisov na visoki ravni. Delo v skupini ni plačano.
   Sejnina se povrne v okviru sredstev letnega proračuna, ki jih za zadevno skupino namenijo odgovorne službe Komisije.
   Člen 6
   Začetek veljavnosti
   Ta sklep začne veljati z dnem, ko ga sprejme Komisija. Uporablja se do 31. decembra 2009.

      V Bruslju, 28. februarja 2006

            Za Komisijo

            Predsednik

         José Manuel BARROSO

      (1)  COM(2005) 97 konč., 16.3.2005.

      (2)  Komisija lahko imenuje dva predstavnika na državo članico, če na upravni ravni države članice obstajajo deljene pristojnosti.

      (3)  Strokovnjaki iz držav pristopnic, ki so Pristopno pogodbo podpisale v skladu s sporočilom „Na poti k razširjeni Uniji – strateški dokument in poročilo Evropske komisije o napredku vsake države kandidatke za širitev“ z dne 9. oktobra 2002 [COM(2002) 700 konč.] in v skladu s členom 7 Sklepa Komisije C(2005) 874 z dne 24. marca 2005 o krepitvi postopnega vključevanja držav pristopnic v strukture Skupnosti.

      (4)  Glej Prilogo III dokumenta SEC(2005) 1004, ki ga je Komisija sprejela 27. julija 2005.


title: Sklep Sveta 2013/144/SZVP z dne 21. marca 2013 o spremembi Sklepa 2011/172/SZVP o omejevalnih ukrepih proti nekaterim osebam in subjektom zaradi razmer v Egiptu

text:
               22.3.2013

               SL

               Uradni list Evropske unije

               L 82/54

         SKLEP SVETA 2013/144/SZVP
   z dne 21. marca 2013
   o spremembi Sklepa 2011/172/SZVP o omejevalnih ukrepih proti nekaterim osebam in subjektom zaradi razmer v Egiptu
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 21. marca 2011 sprejel Sklep 2011/172/SZVP (1).

               (2)

               Na podlagi pregleda Sklepa 2011/172/SZVP bi bilo treba omejevalne ukrepe podaljšati do 22. marca 2014.

               (3)

               Sklep 2011/172/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   V členu 5 Sklepa 2011/172/SZVP se drugi odstavek nadomesti z naslednjim:

      "Ta sklep se uporablja do 22. marca 2014.".

   Člen 2
   Ta sklep začne veljati na dan objave v Uradnem listu Evropske unije.

      V Bruslju, 21. marca 2013

            Za Svet

            Predsednik

         P. HOGAN

      (1)  UL L 76, 22.3.2011, str. 63.


title: 2008/271/ES: Sklep Sveta z dne 25. februarja 2008 o sklenitvi Drugega dodatnega protokola k Sporazumu o gospodarskem partnerstvu, političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Bolgarije in Romunije k Evropski uniji

text:
               28.3.2008

               SL

               Uradni list Evropske unije

               L 86/27

      SKLEP SVETA

   z dne 25. februarja 2008
   o sklenitvi Drugega dodatnega protokola k Sporazumu o gospodarskem partnerstvu, političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Bolgarije in Romunije k Evropski uniji
   (2008/271/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 57(2), člena 71, člena 80(2), člena 133(1), člena 133(5) in člena 181 v povezavi s prvim pododstavkom člena 300(2) ter prvim pododstavkom člena 300(3) Pogodbe,
   ob upoštevanju Akta o pristopu iz leta 2005 in zlasti člena 6(2) Akta,
   ob upoštevanju predloga Komisije,
   ob upoštevanju mnenja Evropskega parlamenta,
   ob upoštevanju naslednjega:

               (1)

               Drugi dodatni protokol k Sporazumu o gospodarskem partnerstvu, političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi je bil podpisan v imenu Evropske skupnosti in njenih držav članic 21. februarja 2007.

               (2)

               Drugi dodatni protokol bi bilo treba odobriti –

         SKLENIL:
   Člen 1
   Drugi dodatni protokol k Sporazumu o gospodarskem partnerstvu, političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Bolgarije in Romunije k Evropski uniji se odobri v imenu Evropske skupnosti in njenih držav članic.
   Besedilo Drugega dodatnega protokola je priloženo temu sklepu (1).
   Člen 2
   Predsednik Sveta pošlje uradno obvestilo iz člena 5 Drugega dodatnega protokola.

      V Bruslju, 25. februarja 2008

            Za Svet

            Predsednik

         A. VIZJAK

      (1)  UL L 141, 2.6.2007, str. 69.


title: 2014/639/EU: Sklep Evropskega sveta z dne 30. avgusta 2014 o imenovanju visokega predstavnika Unije za zunanje zadeve in varnostno politiko

text:
               2.9.2014

               SL

               Uradni list Evropske unije

               L 262/6

         SKLEP EVROPSKEGA SVETA
   z dne 30. avgusta 2014
   o imenovanju visokega predstavnika Unije za zunanje zadeve in varnostno politiko

      (2014/639/EU)

   EVROPSKI SVET JE –
   ob upoštevanju Pogodbe o Evropski uniji in zlasti člena 18(1) Pogodbe,
   ob upoštevanju naslednjega:

               (1)

               S Sklepom Evropskega sveta 2009/950/EU, sprejetim s soglasjem predsednika Komisije (1)4. decembra 2009, je bila imenovana visoka predstavnica Unije za zunanje zadeve in varnostno politiko, z mandatom do 31. oktobra 2014.

               (2)

               V skladu s tretjim pododstavkom člena 17(7) Pogodbe o Evropski uniji predsednika, visokega predstavnika Unije za zunanje zadeve in varnostno politiko in druge člane Komisije kot kolegij z glasovanjem potrdi Evropski parlament.

               (3)

               Treba bi bilo imenovati visokega predstavnika Unije za zunanje zadeve in varnostno politiko za obdobje od konca mandata sedanje Komisije do 31. oktobra 2019.

               (4)

               Novoizvoljeni predsednik soglaša z imenovanjem visokega predstavnika Unije za zunanje zadeve in varnostno politiko –

         SPREJEL NASLEDNJI SKLEP:
   Člen 1
   Federica MOGHERINI se imenuje za visoko predstavnico Unije za zunanje zadeve in varnostno politiko za obdobje od izteka mandata sedanje Komisije do 31. oktobra 2019.
   Člen 2
   Predsednik Evropskega sveta uradno obvesti Federico MOGHERINI o tem sklepu.
   Ta sklep začne učinkovati na dan uradnega obvestila.
   Člen 3
   Ta sklep se objavi v Uradnem listu Evropske unije.

      V Bruslju, 30. avgusta 2014

            Za Evropski svet

            Predsednik

         H. VAN ROMPUY

      (1)  UL L 328, 15.12.2009, str. 69.


title: Sklep Sveta (EU) 2015/1947 z dne 1. oktobra 2015 o sklenitvi Protokola o spremembi Marakeškega sporazuma o ustanovitvi Svetovne trgovinske organizacije v imenu Evropske unije

text:
               30.10.2015

               SL

               Uradni list Evropske unije

               L 284/1

         SKLEP SVETA (EU) 2015/1947
   z dne 1. oktobra 2015
   o sklenitvi Protokola o spremembi Marakeškega sporazuma o ustanovitvi Svetovne trgovinske organizacije v imenu Evropske unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s točko (v) člena 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Svetovna trgovinska organizacija (v nadaljnjem besedilu: STO) je novembra 2001 začela krog trgovinskih pogajanj iz Dohe, imenovan Razvojna agenda iz Dohe. Pogajanja o olajševanju trgovine so se začela julija 2004 na podlagi zaveze, da se pojasni in izboljša več členov Splošnega sporazuma o carinah in trgovini iz leta 1994 (v nadaljnjem besedilu: GATT 1994), in sicer: člen V (Svoboda tranzita), člen VIII (Pristojbine in formalnosti v zvezi z izvozom in uvozom) in člen X (Objava in upravljanje trgovinskih predpisov), zaradi nadaljnjega pospeševanja pretoka, sprostitve in carinjenja blaga, vključno z blagom v tranzitu. Poleg tega se mandat nanaša na določbe za učinkovito sodelovanje med carinskimi organi ali vsemi drugimi ustreznimi organi pri vprašanjih olajševanja trgovine in carinske skladnosti.

               (2)

               Pogajanja je vodila Komisija ob posvetovanju s posebnim odborom, ustanovljenim na podlagi člena 207(3) Pogodbe.

               (3)

               Na deveti ministrski konferenci STO, ki je potekala na Baliju od 3. do 6. decembra 2013, je bil sprejet ministrski sklep o olajševanju trgovine, s čimer so se zaključila pogajanja o Sporazumu o olajševanju trgovine, s pridržkom pravnega pregleda besedila. Z ministrskim sklepom je bil prav tako ustanovljen Pripravljalni odbor za olajševanje trgovine, Generalni svet STO pa je bil pozvan, naj sprejme Protokol, s katerim se Sporazum vstavi kot Priloga 1A k Marakeškemu sporazumu o ustanovitvi STO, in naj ga da na voljo za sprejetje vsem članicam STO v skladu z njihovimi notranjimi postopki.

               (4)

               Generalni svet STO je na srečanju 27. novembra 2014 sprejel Protokol o spremembi Marakeškega sporazuma o ustanovitvi Svetovne trgovinske organizacije (v nadaljnjem besedilu: Protokol) in ga dal na voljo za sprejetje članicam STO.

               (5)

               Protokol vključuje Sporazum o olajševanju trgovine in zaveze držav v razvoju, ki so vključene kot Priloga k navedenemu Sporazumu. Veliko držav v razvoju je že notificiralo svoje zaveze kategorije A v skladu s členom 15(1) Sporazuma o olajševanju trgovine. Odbor za olajševanje trgovine bo prejemal notifikacije o zavezah kategorije A za najmanj razvite države v skladu s členom 15(2) Sporazuma o olajševanju trgovine ter notifikacije o zavezah kategorij B in C tako za države v razvoju, kot za najmanj razvite države v skladu s členom 16(5) Sporazuma o olajševanju trgovine. Zaveze bodo postale sestavni del Sporazuma o olajševanju trgovine.

               (6)

               Protokol bi bilo treba odobriti v imenu Unije –

         SPREJEL NASLEDNJI SKLEP:
   Člen 1
   Protokol o spremembi Marakeškega sporazuma o ustanovitvi Svetovne trgovinske organizacije se odobri v imenu Evropske unije.
   Besedilo Protokola je priloženo temu sklepu.
   Člen 2
   Predsednik Sveta imenuje osebo(-e), pooblaščeno(-e), za deponiranje listine o sprejetju, v imenu Unije, kot je določeno v odstavku 4 Protokola (1).
   Člen 3
   Ta protokol se ne razlaga kot podeljevanje pravic ali nalaganje obveznosti, na katere se je mogoče neposredno sklicevati na sodiščih Unije ali držav članic.
   Člen 4
   Ta sklep začne veljati na dan sprejetja.

      V Luxembourgu, 1. oktobra 2015

            Za Svet

            Predsednik

         É. SCHNEIDER

      (1)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: 2009/658/ES: Sklep Evropskega parlamenta z dne 23. aprila 2009 o zaključku poslovnih knjig Prevajalskega centra za organe Evropske unije za proračunsko leto 2007

text:
               26.9.2009

               SL

               Uradni list Evropske unije

               L 255/148

      SKLEP EVROPSKEGA PARLAMENTA

   z dne 23. aprila 2009
   o zaključku poslovnih knjig Prevajalskega centra za organe Evropske unije za proračunsko leto 2007
   (2009/658/ES)
   EVROPSKI PARLAMENT,

               —

               ob upoštevanju končnih letnih računovodskih izkazov Prevajalskega centra za organe Evropske unije za proračunsko leto 2007 (1),

               —

               ob upoštevanju poročila Računskega sodišča o končnih letnih računovodskih izkazih Prevajalskega centra za organe Evropske unije za proračunsko leto 2007, skupaj z odgovori centra (2),

               —

               ob upoštevanju priporočila Sveta z dne 10. februarja 2009 (5588/2009 – C6-0060/2009),

               —

               ob upoštevanju Pogodbe ES, zlasti člena 276,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), zlasti člena 185,

               —

               ob upoštevanju Uredbe Sveta (ES) št. 2965/94 z dne 28. novembra 1994 o ustanovitvi Prevajalskega centra za organe Evropske unije (4), zlasti člena 14,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (5), zlasti člena 94,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0178/2009),

               1.

               ugotavlja, da so končni letni računovodski izkazi Prevajalskega centra za organe Evropske unije taki kot v prilogi k poročilu Računskega sodišča;

               2.

               odobri zaključek poslovnih knjig Prevajalskega centra za organe Evropske unije za proračunsko leto 2007;

               3.

               naroči svojemu predsedniku, naj ta sklep posreduje direktorici Prevajalskega centra za organe Evropske unije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL C 278, 31.10.2008, str. 42.

      (2)  UL C 311, 5.12.2008, str. 116.

      (3)  UL L 248, 16.9.2002, str. 1.

      (4)  UL L 314, 7.12.1994, str. 1.

      (5)  UL L 357, 31.12.2002, str. 72.


title: Sklep Sveta z dne 25. marca 2002 o zaključku posvetovanj z Liberijo po členih 96 in 97 Sporazuma o partnerstvu AKP-ES

text:
Pomembno pravno obvestilo

|

32002D0274

Uradni list L 096 , 13/04/2002 str. 0023 - 0026

		Sklep Svetaz dne 25. marca 2002o zaključku posvetovanj z Liberijo po členih 96 in 97 Sporazuma o partnerstvu AKP-ES(2002/274/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,ob upoštevanju Notranjega sporazuma o ukrepih, ki jih je treba sprejeti, in postopkih, ki jih je treba upoštevati pri uresničevanju Sporazuma o partnerstvu AKP-ES [1], kot se začasno uporablja s sklepom predstavnikov vlad držav članic z dne 18. septembra 2000, in zlasti člena 3 Sporazuma,ob upoštevanju predloga Komisije,ob upoštevanju naslednjega:(1) Vlada Liberije je ob številnih priložnostih ravnala na načine, ki pomenijo neizpolnjevanje njenih obveznosti, ki izvirajo iz bistvenih elementov člena 9 Sporazuma o partnerstvu AKP-ES. Prav tako je kršila zahteve glede dobrega upravljanja, ker je mogoče odkriti resne primere korupcije.(2) Posvetovanja po členih 96 in 97 Sporazuma o partnerstvu AKP-ES z Liberijo so potekala 9. novembra 2001, na katerih so oblasti Liberije razložile svoje stališče in se posebej zavezale predvsem glede položaja v zvezi s človekovimi pravicami, demokratičnimi načeli, vladavino prava in dobrim upravljanjem.(3) Pred časom je bilo sprejetih nekaj ukrepov za izpolnitev teh obvez. Kljub temu je treba sprejeti tehtnejše ukrepe, da bi se upoštevale vse obveze in bi se položaj trajnostno ohranjal –SKLENIL:Člen 1Posvetovanja z Liberijo po členih 96 in 97 Sporazuma o partnerstvu AKP-ES so zaključena.Člen 2Ukrepi, navedeni v priloženem osnutku pisma, se sprejmejo kot ustrezni ukrepi v smislu člena 96(2)(c) in člena 97(3) Sporazuma o partnerstvu AKP-ES. Ti ukrepi prenehajo veljati dve leti po datumu, ko Svet sprejme ta sklep.Člen 3Ta sklep začne veljati z dnem sprejetja.Člen 4Ta sklep se objavi v Uradnem listu Evropskih skupnosti.V Bruslju, 25. marca 2002Za SvetPredsednikA. M. Birulés y Bertrán[1] UL L 317, 15.12.2000, str. 376.--------------------------------------------------PRILOGAOSNUTEK PISMA MINISTRU ZA ZUNANJE ZADEVEBruselj, …N. E. gospod Monie CAPTANMinister za zunanje zadeveLiberijaSpoštovani gospod minister,Evropska unija pripisuje določbam člena 9 Sporazuma o partnerstvu AKP-ES izredno pomembnost. Kot bistveni elementi Sporazuma o partnerstvu so spoštovanje človekovih pravic, demokratičnih ustanov in vladavine prava ter temeljni element, dobro upravljanje, osnova naših odnosov.Zato Evropsko unijo skrbijo poročila o kršenju človekovih pravic od konca državljanske vojne in očitna nekaznovanost varnostnih sil v svojih odnosih s civilisti. Tudi odsotnost političnih dejavnosti opozicije v državi, predvsem med pripravami na volitve leta 2003, in poročila o omejevanju svobode izražanja so razlog za globoko zaskrbljenost. Evropsko unijo tudi zelo skrbi pomanjkljiva preglednost v sistemu javnega računovodstva in tveganja za resno korupcijo, zlati pri upravljanju naravnih virov in izkoriščanju monopolov. Poleg tega je pomoč, ki jo je Liberija ponudila Front uni révolutionnaire (RUF) iz Sierre Leone, obtoženi resnih kršitev človekovih pravic v Sierri Leone, Evropsko unijo napeljala k odločitvi, da podpre sankcije, o katerih je odločal Varnostni svet Združenih narodov marca 2001.Svet Evropske unije je zato 23. julija 2001 sklenil, da začne posvetovanja v liberijsko vlado na podlagi členov 96 in 97 Sporazuma o partnerstvu AKP-ES, da se položaj podrobno oceni in popravi.Uvodni sestanek posvetovanj je potekal v Bruslju 9. novembra 2001. Razprava je tekla o številnih ključnih vprašanjih; liberijska vlada je predstavila svoje stališče in sprejela niz obvez, kot sledi:- da bo sistematično sprožala pravne preiskave ob vsakem resnem in podkrepljenem poročilu, da so pripadniki oboroženih sil vpleteni v nasilje nad civilisti, vključno v vojni coni v okraju Lofa,- da bo razširila programe usposabljanja o človekovih pravicah, ki so v teku, na celotno varnostno osebje,- da bo revidirala ustrezno zakonodajo, z namenom oblikovanja zaupanja vredne neodvisne komisije za človekove pravice, ki bo vključevala tudi predstavnike civilne družbe,- da bo revidirala ustrezno zakonodajo, z namenom oblikovanja zaupanja vredne neodvisne komisije za nacionalno spravo, ki bo vključevala tudi predstavnike civilne družbe,- da bo nadalje spodbujala vrnitev ključnih opozicijskih voditeljev, predvsem z umikom obtožb zoper njih; da bo zajamčila njihovo osebno zaščito,- da člani nevladnih organizacij in novinarji ne bodo trpinčeni, če bodo govorili proti Vladi, ki se bo o tem javno zavezala,- da bodo postopki za dodelitev kratkovalovnih radijskih licenc poenostavljeni in pospešeni; da bo pregledala zakonodajo z namenom, da jo spremeni, in da bo na njuno zahtevo pregledala primera Radio Veritas in Star Radio,- da bo revidirala ustrezno zakonodajo, z namenom oblikovanja zaupanja vredne neodvisne volilne komisije v tesnem posvetovanju z glavnimi političnimi partnerji,- da bo ponovno oživila sodni revizijski organ, da bo lahko svetoval Vladi in ji dajal neodvisna priporočila,- da bo izboljšala izplačilo ustreznih plač in stroškov državnim službam, zlasti kar zadeva delovanje pravosodja,- da bo celoten prihodek gospodarskih javnih služb in paradržavni prihodek, vključno s tistim iz sektorja gozdarstva, pregledno obračunan,- da si bo prizadevala za nadaljnjo liberalizacijo sektorja goriva in riža, da bi zagotovila konkurenco in preglednost,- da bo izpolnila zahtevo ZN v zvezi z vpletenostjo Liberije v konflikt v Sierri Leone, in zlasti pretrgala vse vezi z RUF.Prav tako je bilo sklenjeno, da bo z liberijskimi oblastmi potekal intenziven dialog o različnih točkah, o katerih je tekla razprava med posvetovanji, da bi se posvetovanja zaključila. Ta proces je zdaj zaključen. Osredotočen je bil na ukrepe, za katere je Vlada sama predlagala, da jih bo uvedla za izpolnitev svojih obveznosti.Liberijske oblasti so izrazile svojo pripravljenost, da dosežejo napredek pri različnih vprašanjih, ki jih je sprožila Evropska unija. Zlasti smo veseli, da:- so bile v zadnjem času opravljene pravne preiskave pri številnih pripadnikih varnostnih sil v zvezi z njihovo vpletenostjo v primere, ki pomenijo kršitve človekovih pravic,- se pripravlja načrt za razširitev usposabljanja o človekovih pravicah na vse varnostne sile,- se pripravljajo revizije obstoječih komisij za človekove pravice in spravo; v zvezi s spravo je za julij 2002 napovedan nacionalni forum, na katerega bodo povabljeni vsi opozicijski voditelji,- je predsednik Taylor javno pozval opozicijske voditelje, naj se vrnejo v Liberijo, in izjavil, da bodo zaščiteni,- se načrtuje okrepitev in razširitev volilne komisije,- bo Radiu Veritas vrnjena njegova kratkovalovna licenca in da se preučuje možnost, da bi Star Radio začel ponovno oddajati; oprema za radiodifuzijo na kratkih valovih bo v celotnem predvolilnem obdobju na voljo opozicijskim politikom,- bo sodni revizijski organ ("Odbor za reformo pravosodja") ponovno oživljen,- se načrtujejo ukrepi za izboljšanje javnega upravljanja davčnega prihodka iz sektorja gozdarstva in pomorskega registra,- se pripravlja nadaljnja liberalizacija sektorja riža, ker upada prevladujoči položaj glavnega uvoznika,- je bilo sprejeto načelo zunanjih revizij paradržavnih agencij in vladnih finančnih ustanov.V splošnejšem je Vlada navedla, da bo podpirala vse temeljne pravice vseh državljanov in prebivalcev v Liberiji.Toda kljub že sprejetim obvezam naslednje točke še vedno zbujajo zaskrbljenost:- položaj v zvezi s človekovimi pravicami je še vedno treba izboljšati,- glede volitev leta 2003 še vedno ni zadostnih jamstev, da bodo vsi kandidati obravnavani enakovredno,- v upravljanju javnih računov, predvsem kar zadeva sredstva, ki izhajajo iz sektorjev goriva, lesa in riža, ni zagotovljena preglednost.Poleg tega Evropska unija poziva liberijske oblasti, naj si še naprej prizadevajo za skladnost z zahtevami ZN glede njihovih odnosov z RUF v Sierri Leone.Glede na zgoraj navedeno so se Evropska skupnost in njene države članice odločile zaključiti posvetovanja, ki so potekala na podlagi členov 96 in 97 Sporazuma o partnerstvu AKP-ES. Do sprejetja dejanskih ukrepov za izpolnitev obvez, ki so bile sprejete za krepitev spoštovanja človekovih pravic, demokracije, vladavine prava in dobrega upravljanja, je bilo odločeno, da se ohrani proces političnega dialoga in neposredni ukrepi podpore kot tudi priprave na volitve. V skladu z doseženim napredkom in pod pogoji bi lahko Evropska unija postopoma razširila svoje sodelovanje.Evropska unija zlasti poziva Vlado Liberije, naj v bližnji prihodnosti sprejme naslednje ukrepe na podlagi delovnega načrta, ki bo sporazumno sprejet:- da bo zagotovila neodvisnost smotrnega in učinkovitega pravosodnega organa,- da bo opravila zunanjo neodvisno revizijo vladnih finančnih ustanov in paradržavnih agencij,- da bo učinkovito zajamčila osebno varnost in svobodo gibanja opozicijskim voditeljem v Liberiji,- da bo ustanovila neodvisno in učinkovito komisijo za človekove pravice,- da bo uvedla program usposabljanja o človekovih pravicah za vse varnostne sile,- da bo ustanovila neodvisno in zaupanja vredno komisijo za spravo, ki bo zadolžena za organizacijo in nadzor nad forumom za spravo (julij 2002),- da bo izvajala sklepe, sprejete za razširjen dostop do radiodifuzije na kratkih valovih,- da bo ustanovila neodvisno in zaupanja vredno volilno komisijo,- da bo odstranila monopol nad uvozom goriva.Pričakuje se, da bodo ti ukrepi del splošnega trenda za izboljšanje človekovih pravic, demokracije, vladavine prava in dobrega upravljanja v Liberiji, ki bi pomenili:- izboljšanje položaja v zvezi s človekovimi pravicami in učinkovitim bojem proti nekaznovanju,- trajno spodbujanje in jamčenje svobode tiska,- organizacijo svobodnih in zakonitih volitev leta 2003 v skladu z mednarodnimi merili, z udeležbo opozicijskih voditeljev na enakopravni osnovi s kandidatom trenutne vladajoče stranke,- večjo preglednost v načinu izdajanja javnih koncesij in dovoljenj in pri prihodku, ki iz tega izvira.Prav tako se pričakuje, da bo Liberija kmalu v položaju, da se bo lahko štelo, da je izpolnila zahteve Varnostnega sveta ZN v zvezi s položajem v Sierri Leone.Glede izvajanja svoje pomoči je Skupnost sklenila, da v smislu člena 96(2)(c) in člena 97(3) sprejme naslednje ukrepe:- redno nadaljevanje dela se bo zagotovilo s tesnim političnim dialogom, v katerem bosta sodelovala predsedstvo Evropske unije in Evropska komisija, in s šestmesečnimi političnimi pregledi,- izvajanje tekočih projektov, ki se financirajo na podlagi člena 72 Sporazuma o partnerstvu AKP-ES, v trenutnem znesku 25 milijonov evrov, namenjenih za pokrivanje potreb razseljenih oseb, se bo nadaljevalo,- ukrepi nimajo vpliva na prispevke za regionalne projekte, dejavnosti humanitarne narave in preferenciale v zvezi s trgovino,- lahko se zagotovi institucionalna podpora, ki bo omogočila izvajanje ukrepov za izpolnjevanje obvez, sprejetih med posvetovanji,- pripravlja se 8. nacionalni indikativni program (NIP) Evropskega razvojnega sklada (ERS); razdeljen bo v dva dela: prvi bo pokril vzpostavitev institucij in neposredno podporo prebivalstvu, drugi pa bo zagotovil bolj strukturirano pomoč. Njegov podpis in izvajanje prvega dela bosta povezana z dejanskim napredkom pri vzpostavljanju učinkovitih demokratičnih struktur in izboljšanju javnega finančnega upravljanja. Izvajanje drugega dela je pogojeno z organizacijo svobodnih in poštenih volitev leta 2003, izboljšanjem političnega položaja in položaja glede dobrega upravljanja,- podpora za pripravo volitev bo zagotovljena, če bo dosežena skladnost z normalnimi pogoji za organizacijo svobodnih in poštenih volitev,- dodeljevanje sredstev iz 9. ERS bo objavljeno po opravljenih svobodnih in poštenih volitvah,- Komisija bo še naprej izvajala svojo nalogo nacionalnega odredbodajalca v imenu slednjega do izvajanja drugega dela NIP 8. ERS.Evropska unija bo še naprej pozorno spremljala položaj v Liberiji. Predlagamo, da se naš intenzivni politični dialog nadaljuje, na podlagi člena 8 Sporazuma o partnerstvu AKP-ES.S spoštovanjem,Za Komisijo…Za Svet…--------------------------------------------------


title: 2010/805/EU: Sklep Evropskega parlamenta in Sveta z dne 15. decembra 2010 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/004 PL/Wielkopolskie Automotive, Poljska)

text:
               28.12.2010

               SL

               Uradni list Evropske unije

               L 342/17

         SKLEP EVROPSKEGA PARLAMENTA IN SVETA
   z dne 15. decembra 2010
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/004 PL/Wielkopolskie Automotive, Poljska)
   (2010/805/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 28 Sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

               (2)

               Za vloge, predložene po 1. maju 2009, je bilo področje uporabe ESPG razširjeno na podporo delavcem, ki so postali presežni neposredno zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

               (4)

               Poljska je 5. februarja 2010 vložila vlogo za uporabo sredstev ESPG v zvezi s presežnimi delavci v dveh podjetjih, ki delujeta v panogi, razvrščeni v NACE Revizija 2 oddelek 29 (Proizvodnja motornih vozil, prikolic in polprikolic), v regiji Wielkopolskie na ravni NUTS II (PL41) in jo do 6. julija 2010 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 633 077 EUR.

               (5)

               Zato je treba uporabiti sredstva ESPG, da se zagotovi finančni prispevek za vlogo, ki jo je vložila Poljska –

         SPREJELA NASLEDNJI SKLEP:
   Člen 1
   Za splošni proračun Evropske unije za proračunsko leto 2010 bodo uporabljena sredstva iz Evropskega sklada za prilagoditev globalizaciji, in sicer znesek 633 077 EUR v sredstvih za prevzem obveznosti in za plačila.
   Člen 2
   Ta sklep se objavi v Uradnem listu Evropske unije.

      V Strasbourgu, dne 15. decembra 2010

            Za Evropski parlament

            Predsednik

         J. BUZEK

            Za Svet

            Predsednik

         O. CHASTEL

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.